title: Odluka Vijeća (EU) 2015/2289 od 3. prosinca 2015. o utvrđivanju stajališta koje treba zauzeti u ime Europske unije u okviru Zajedničkog odbora osnovanog na temelju Sporazuma između Europske unije i Republike Kabo Verdea o pojednostavljenju izdavanja viza za kratkotrajni boravak građanima Republike Kabo Verdea i Europske unije, u pogledu donošenja zajedničkih smjernica za provedbu Sporazuma

text:
               9.12.2015

               HR

               Službeni list Europske unije

               L 323/11

         ODLUKA VIJEĆA (EU) 2015/2289
   od 3. prosinca 2015.
   o utvrđivanju stajališta koje treba zauzeti u ime Europske unije u okviru Zajedničkog odbora osnovanog na temelju Sporazuma između Europske unije i Republike Kabo Verdea o pojednostavljenju izdavanja viza za kratkotrajni boravak građanima Republike Kabo Verdea i Europske unije, u pogledu donošenja zajedničkih smjernica za provedbu Sporazuma
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Sporazum između Europske unije i Republike Kabo Verdea o pojednostavljenju izdavanja viza za kratkotrajni boravak građanima Republike Kabo Verdea i Europske unije (1) („Sporazum”) stupio je na snagu 1. prosinca 2014.

               (2)

               Člankom 10. Sporazuma predviđa se da stranke trebaju osnovati Zajednički odbor. Nadalje, njime se propisuje da taj Zajednički odbor treba posebno pratiti provedbu Sporazuma.

               (3)

               Uredbom (EZ) br. 810/2009 Europskog parlamenta i Vijeća (2) utvrđuju se postupci i uvjeti za izdavanje viza za tranzit preko ili planirani boravak na području država članica u trajanju od najviše 90 dana u bilo kojem razdoblju od 180 dana.

               (4)

               Potrebne su zajedničke smjernice kako bi se osiguralo da konzulati Republike Kabo Verdea i država članica potpuno usklađeno provode Sporazum te kako bi se razjasnio odnos između odredaba Sporazuma i odredaba zakonodavstva stranaka Sporazuma koje se nastavljaju primjenjivati na pitanja povezana s vizama koja nisu obuhvaćena Sporazumom.

               (5)

               Stoga je primjereno utvrditi stajalište koje treba zauzeti u ime Unije u okviru Zajedničkog odbora u pogledu donošenja zajedničkih smjernica za provedbu Sporazuma.

               (6)

               U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

               (7)

               U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, te države članice ne sudjeluju u donošenju ove Odluke te ona za njih nije obvezujuća niti se na njih primjenjuje,

         DONIJELO JE OVU ODLUKU:
   Članak 1.
   Stajalište koje treba zauzeti u ime Unije u okviru Zajedničkog odbora osnovanog na temelju Sporazuma između Europske unije i Republike Kabo Verdea o pojednostavljenju izdavanja viza za kratkotrajni boravak građanima Republike Kabo Verdea i Europske unije, u pogledu donošenja zajedničkih smjernica za provedbu Sporazuma, temelji se na nacrtu odluke Zajedničkog odbora priloženom ovoj Odluci.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 3. prosinca 2015.

            Za Vijeće

            Predsjednik

         F. BRAZ

      (1)  SL L 282, 24.10.2013., str. 3.

      (2)  Uredba (EZ) br. 810/2009 Europskog parlamenta i Vijeća od 13. srpnja 2009. o uspostavi Zakonika Zajednice o vizama (Zakonik o vizama) (SL L 243, 15.9.2009., str. 1.).

      NACRT
      ODLUKE br. 1/2015 ZAJEDNIČKOG ODBORA OSNOVANOG NA TEMELJU SPORAZUMA IZMEĐU EUROPSKE UNIJE I REPUBLIKE KABO VERDEA O POJEDNOSTAVLJENJU IZDAVANJA VIZA ZA KRATKOTRAJNI BORAVAK GRAĐANIMA REPUBLIKE KABO VERDEA I EUROPSKE UNIJE
      od …
      u pogledu donošenja zajedničkih smjernica za provedbu Sporazuma
      ZAJEDNIČKI ODBOR,
      uzimajući u obzir Sporazum između Europske unije i Republike Kabo Verdea o pojednostavljenju izdavanja viza za kratkotrajni boravak građanima Republike Kabo Verdea i Europske unije (1) (dalje u tekstu „Sporazum”), a posebno njegov članak 10.,
      budući da je Sporazum stupio na snagu 1. prosinca 2014.,
      DONIO JE OVU ODLUKU:
      Članak 1.
      Zajedničke smjernice za provedbu Sporazuma između Europske unije i Republike Kabo Verdea o pojednostavljenju izdavanja viza za kratkotrajni boravak građanima Republike Kabo Verdea i Europske unije donose se kako su utvrđene u Prilogu ovoj Odluci.
      Članak 2.
      Ova Odluka stupa na snagu na dan donošenja.

         Sastavljeno u …

               Za Europsku uniju

               Za Republiku Kabo Verde

         (1)  SL L 282, 24.10.2013., str. 3.

         PRILOG

            ZAJEDNIČKE SMJERNICE ZA PROVEDBU SPORAZUMA IZMEĐU EUROPSKE UNIJE I REPUBLIKE KABO VERDEA O POJEDNOSTAVLJENJU IZDAVANJA VIZA ZA KRATKOTRAJNI BORAVAK GRAĐANIMA REPUBLIKE KABO VERDEA I EUROPSKE UNIJE

         Svrha Sporazuma između Europske unije i Republike Kabo Verdea o pojednostavljenju izdavanja viza za kratkotrajni boravak građanima Republike Kabo Verdea i Europske unije („Sporazum”), koji je stupio na snagu 1. prosinca 2014., jest građanima Republike Kabo Verdea („Kabo Verde”) i Europske unije („Unija”), na temelju uzajamnosti, pojednostaviti postupke izdavanja viza za planirani boravak od najviše 90 dana u razdoblju od 180 dana.
         Sporazumom se utvrđuju uzajamna pravno obvezujuća prava i obveze s ciljem pojednostavljenja postupaka izdavanja viza građanima Kabo Verdea i Unije.
         Tim smjernicama, koje je donio Zajednički odbor osnovan Sporazumom („Zajednički odbor”), nastoji se osigurati da diplomatske misije i konzularni uredi Kabo Verdea i država članica na ispravan i usklađen način provode Sporazum. Te smjernice nisu dio Sporazuma i stoga nisu pravno obvezujuće. Međutim, diplomatskom i konzularnom osoblju preporučuje se da ih se dosljedno pridržava pri provedbi odredbi Sporazuma.
         Ove su smjernice osmišljene kao dokument koji bi se prema potrebi trebao ažurirati, s obzirom na iskustva stečena u provedbi Sporazuma.
         I.   OPĆA PITANJA
         1.1   Svrha i područje primjene

         Članak 1. Sporazuma glasi:

            „Svrha je ovog Sporazuma pojednostaviti, na temelju uzajamnosti, izdavanje viza građanima Kabo Verdea i Unije za planirani boravak od najviše 90 dana u razdoblju od 180 dana.”.

         Sporazum se primjenjuje na sve građane Kabo Verdea i Unije koji podnose zahtjev za vizu za kratkotrajni boravak, bez obzira na zemlju u kojoj borave.
         Sporazum se ne primjenjuje na osobe bez državljanstva koje imaju dozvolu boravka koju je izdao Kabo Verde ili država članica. Na tu se kategoriju osoba primjenjuju pravila pravne stečevine Unije u pogledu viza.
         1.2   Područje primjene Sporazuma

         Članak 2. Sporazuma glasi:

            „1.   Mjere za pojednostavljenje izdavanja viza utvrđene u ovom Sporazumu primjenjuju se na građane Kabo Verdea i Unije samo ako oni nisu izuzeti od zahtjevâ u pogledu viza na temelju zakona i drugih propisa Unije ili njezinih država članica ili Kabo Verdea ili na temelju ovog Sporazuma ili drugih međunarodnih sporazuma.
            2.   Nacionalno pravo Kabo Verdea i država članica ili pravo Unije primjenjuju se na pitanja koja nisu obuhvaćena odredbama ovog Sporazuma, poput odbijanja izdavanja vize, priznavanja putnih isprava, dokaza o dostatnim sredstvima za uzdržavanje i zabrane ulaska te mjera protjerivanja.”.

         Ne dovodeći u pitanje članak 8. Sporazuma, Sporazumom se ne utječe na postojeća pravila Unije i nacionalna pravila o obvezama u pogledu vize ili o izuzeću u pogledu vize. Na primjer, člankom 4. Uredbe Vijeća (EZ) br. 539/2001 (1) državama članicama dopušta se da od zahtjevâ u pogledu viza, među ostalim kategorijama osoba, izuzmu posade civilnih zrakoplova i plovila.
         Uredba (EZ) br. 810/2009 Europskog parlamenta i Vijeća (2) („Zakonik o vizama”) primjenjuje se na sva pitanja koja nisu obuhvaćena Sporazumom kao što su određivanje države schengenskog prostora odgovorne za obradu zahtjeva za vizu, obrazloženje zašto je odbijeno izdavanje vize te pravo žalbe na negativnu odluku. Nadalje, schengenska pravila i nacionalno pravo i dalje se primjenjuju na pitanja koja nisu obuhvaćena Sporazumom, kao što su priznavanje putnih isprava, dokumentirani dokazi o svrsi putovanja i dostatnim sredstvima za uzdržavanje, vrijeme obrade zahtjeva za vizu, zabrana ulaska na državno područje država članica i mjere protjerivanja.
         Čak i ako se uvjeti iz Sporazuma ispune, izdavanje vize i dalje se može odbiti ako uvjeti iz članka 5. Uredbe (EZ) br. 562/2006 Europskog parlamenta i Vijeća (3) („Zakonika o schengenskim granicama”) nisu ispunjeni, odnosno ako osoba ne posjeduje valjanu putnu ispravu, ako je izdano upozorenje u Schengenskom informacijskom sustavu ili se smatra da osoba predstavlja prijetnju javnom poretku, unutarnjoj sigurnosti itd.
         Ostale fleksibilnosti u izdavanju viza predviđene Zakonikom o vizama i dalje se primjenjuju. Na primjer, vize za višekratni ulazak s duljim rokom valjanosti (do pet godina) mogu se izdati za kategorije osoba osim onih navedenih u članku 4. Sporazuma ako su ispunjeni uvjeti predviđeni u Zakoniku o vizama (članak 24.). Jednako tako, odredbe Zakonika o vizama kojima se dopušta oslobađanje od plaćanja ili smanjenje pristojbe za izdavanje vize nastavit će se primjenjivati (članak 16. stavci 5. i 6. Zakonika o vizama).Nacionalno pravo Kabo Verdea i dalje će se primjenjivati na sva pitanja povezana s izdavanjem viza građanima Unije od strane Kabo Verdea koja nisu obuhvaćena Sporazumom, poput onih navedenih u trima prethodnim stavcima.
         1.3   Vrste viza koje su obuhvaćene područjem primjene Sporazuma

         U članku 3. točki (d) Sporazuma „viza” se definira kao „dozvola koju izdaje ili odluka koju donosi država članica ili Kabo Verde koja je za ulazak, tranzit ili planirani boravak od ukupno najviše 90 dana, na državno područje te države članice ili nekoliko država članica ili na državno područje Kabo Verdea;”.
         Pojednostavljenja omogućena Sporazumom primjenjuju se na jedinstvene vize koje su valjane za cjelokupno državno područje država članica te na vize s ograničenim područjem valjanosti. Primjenjuju se i na vize za kratkotrajni boravak i tranzitne vize koje Kabo Verde izdaje građanima Unije.
         1.4   Izračun trajanja boravka odobrenog vizom

         U skladu s člankom 5. stavkom 1. pojam „kratkotrajni boravak” u Zakoniku o schengenskim granicama glasi: „90 dana u bilo kojem razdoblju od 180 dana koje podrazumijeva uzimanje u obzir razdoblja od 180 dana koje prethodi svakom danu boravka”.
         Datum ulaska računat će se kao prvi dan boravka na državnom području država članica, a datum izlaska računat će se kao posljednji dan boravka na državnom području država članica. Pojam „bilo koji” podrazumijeva primjenu „pomičnog” referentnog razdoblja od 180 dana, računajući svaki dan boravka u posljednjem razdoblju od 180 dana, kako bi se provjerilo poštuje li se i dalje uvjet maksimalno dopuštenog boravka od 90 dana u razdoblju od 180 dana. To znači da se u slučaju odsutnosti na državnom području država članica u neprekinutom razdoblju od 90 dana dopušta novi boravak u trajanju do 90 dana.
         „Kalkulator kratkotrajnog boravka”, kojim se može koristiti za izračun razdoblja dopuštenog boravka prema novim pravilima, može se pronaći na sljedećoj adresi: http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm.
         Primjer izračuna boravka na temelju nove definicije jest kako slijedi:
         Osoba kojoj je izdana viza za višekratni ulazak s rokom valjanosti od jedne godine (18.4.2014. – 18.4.2015.) prvi put ulazi 19.4.2014. i ostaje tri dana. Ta ista osoba zatim ponovno ulazi 18.6.2014. i ostaje 86 dana. U takvom slučaju stanje na određene datume moglo bi biti kako slijedi:

                     —

                     dana 11.9.2014.: tijekom posljednjih 180 dana (16.3.2014. – 11.9.2014.) osoba je ostala tri dana (19.4.2014. – 21.4.2014.) što se zbraja s 86 dana (18.6.2014. – 11.9.2014.) i iznosi 89 dana, odnosno nema prekoračenja boravka. Osoba može ostati još jedan dan.

                     —

                     od 16.10.2014.: osoba može ući i ostati još dodatna tri dana (dana 16.10.2014. boravak na dan 19.4.2014. postaje nevažan (izvan razdoblja od 180 dana); dana 17.10.2014. boravak na dan 20.4.2014. postaje nevažan (izvan razdoblja od 180 dana itd.);

                     —

                     od 15.12.2014.: osoba može ući i ostati još 86 dana (dana 15.12.2014. boravak na dan 18.6.2014. postaje nevažan (izvan razdoblja od 180 dana); dana 16.12.2014. boravak na dan 19.6.2014. postaje nevažan itd.).

               1.5   Stanje u odnosu na države članice koje još u potpunosti ne primjenjuju schengensku pravnu stečevinu, države članice koje ne sudjeluju u EU-ovoj zajedničkoj viznoj politici i pridružene zemlje

         Države članice koje su pristupile Uniji 2004. (Cipar, Češka, Estonija, Latvija, Litva, Mađarska, Malta, Poljska, Slovačka i Slovenija), 2007. (Bugarska i Rumunjska) i 2013. (Hrvatska) obvezane su Sporazumom od njegova stupanja na snagu.
         Bugarska, Cipar, Hrvatska i Rumunjska još ne provode u potpunosti schengensku pravnu stečevinu. One će nastaviti izdavati nacionalne vize čija je valjanost ograničena na njihovo nacionalno državno područje. Nakon što budu u potpunosti provodile schengensku pravnu stečevinu, nastavit će primjenjivati Sporazum.
         Nacionalno pravo i dalje se, do datuma kada će te države članice započeti s potpunom primjenom schengenske pravne stečevine, primjenjuje na sva pitanja koja nisu obuhvaćena Sporazumom. Od tog datuma, schengenska pravila i/ili nacionalno pravo primjenjuju se na pitanja koja nisu obuhvaćena Sporazumom.
         Bugarska, Hrvatska, Cipar i Rumunjska ovlašteni su priznati dozvole boravka, vize D i vize za kratkotrajni boravak koje su izdale države članice schengenskog prostora i pridružene zemlje za kratkotrajne boravke na njihovu državnom području.
         U skladu s člankom 21. Konvencije o provedbi Schengenskog sporazuma (4), sve države schengenskog prostora moraju priznati vize za dugotrajni boravak i dozvole boravka koje su te države izdale kao valjane za kratkotrajne boravke na njihovu državnom području. Države članice schengenskog prostora prihvaćaju dozvole boravka, vize D i vize za kratkotrajni boravak pridruženih zemalja schengenskog prostora za ulazak i kratkotrajni boravak i obratno.
         Sporazum se ne primjenjuje na Ujedinjenu Kraljevinu, Irsku i Dansku, ali obuhvaća zajedničke izjave o poželjnosti sklapanja bilateralnih sporazuma o pojednostavljenju viznog režima između Kabo Verdea i tih država članica.
         Iako su pridružene zemlje schengenskog prostora, Island, Norveška, Švicarska i Lihtenštajn nisu obvezani Sporazumom. Međutim, Sporazum sadržava zajedničku izjavu o poželjnosti da se sklope bilateralni sporazumi o pojednostavljenju viznog režima između Kabo Verdea i tih zemalja schengenskog prostora bez odgode.
         1.6   Sporazum i ostali bilateralni sporazumi

         Članak 11. Sporazuma glasi:

            „Ovaj Sporazum od stupanja na snagu ima prednost pred odredbama bilo kojeg bilateralnog ili multilateralnog sporazuma ili dogovora sklopljenog između država članica i Kabo Verdea, u mjeri u kojoj se odredbe tih sporazuma ili dogovora odnose na pitanja koja uređuje ovaj Sporazum.”.

         Od datuma stupanja na snagu Sporazuma, odredbe bilateralnih sporazuma koji su na snazi između država članica i Kabo Verdea o pitanjima obuhvaćenim Sporazumom o pojednostavljenju viznog režima prestaju se primjenjivati. U skladu s pravom Unije, države članice moraju poduzeti potrebne mjere kako bi uklonile neusklađenosti između svojih bilateralnih sporazuma i Sporazuma.
         Ako bi država članica sklopila bilateralni sporazum ili dogovor s Kabo Verdeom o pitanjima koja nisu obuhvaćena Sporazumom, to izuzeće nastavilo bi se primjenjivati nakon stupanja na snagu Sporazuma.
         II.   POSEBNE ODREDBE
         2.1   Pravila koja se primjenjuju na sve podnositelje zahtjeva za vizu

         Podsjeća se da se niže nevedeno pojednostavljivanje povezano s odlaskom u slučaju krađe ili gubitka dokumenata i produljenjem vize u iznimnim okolnostima primjenjuju na sve imatelje vize iz Kabo Verdea i država članica.
         2.1.1   Produljenje vize u iznimnim okolnostima

         Članak 7. Sporazuma glasi:

            „Građanima Kabo Verdea i Unije koji zbog više sile ne mogu napustiti državno područje država članica odnosno Kabo Verdea do datuma navedenog u svojim vizama produljuje se rok valjanosti viza bez ikakve naknade u skladu sa zakonodavstvom koje primjenjuje država domaćin za razdoblje koje je potrebno za njihov povratak u državu u kojoj imaju boravište.”.

         U vezi s mogućnošću produljenja vize u slučajevima kada je riječ o višoj sili, na primjer boravku u bolnici zbog nesreće, kada imatelj vize nema mogućnost napustiti državno područje države članice do datuma navedenog u vizi, članak 33. stavak 1. Zakonika o vizama primjenjivat će se sve dok su u skladu sa Sporazumom (na primjer, produljena viza ostaje jedinstvena viza kojom se omogućuje ulazak na državno područje svih država članica schengenskog prostora za koje je viza bila valjana u vrijeme izdavanja). U skladu sa Sporazumom, produljenje vize besplatno je u slučajevima kada je riječ o višoj sili.
         2.2   Pravila koja se primjenjuju na određene kategorije podnositelja zahtjeva za vizu

         2.2.1   Izdavanje viza za višekratni ulazak

         U slučajevima kada podnositelj zahtjeva za vizu treba često ili redovito putovati na državno područje Kabo Verdea ili država članica, vize za kratkotrajni boravak mogu se izdati za više posjeta, pod uvjetom da ukupno trajanje tih posjeta ne prelazi 90 dana u razdoblju od 180 dana.
         Članak 4. stavak 1. Sporazuma glasi:

            „1.   Diplomatske misije i konzularni uredi država članica i Kabo Verdea izdaju vize za višekratni ulazak koje vrijede pet godina sljedećim kategorijama građana:

                        (a)

                        članovima nacionalnih i regionalnih vlada i parlamenata, ustavnih sudova, vrhovnih sudova ili revizorskih sudova za izvršavanje njihovih dužnosti, ako nisu izuzeti od zahtjevâ u pogledu viza na temelju ovog Sporazuma;

                        (b)

                        stalnim članovima službenih delegacija koji, na temelju službenog poziva upućenog Kabo Verdeu, državama članicama ili Uniji, sudjeluju na sastancima, savjetovanjima, pregovorima ili programima razmjene ili na događajima na državnom području država članica ili Kabo Verdea organiziranima na poticaj međuvladinih organizacija;

                        (c)

                        poslovnim ljudima i predstavnicima poduzeća koji redovito putuju u države članice ili u Kabo Verde;

                        (d)

                        bračnim drugovima, djeci (uključujući posvojenu djecu) koja su mlađa od 21 godine ili su uzdržavanici te roditeljima koji posjećuju:

                                    —

                                    građane Kabo Verdea koji zakonito borave na državnom području države članice ili građane Unije koji zakonito borave u Kabo Verdeu; ili

                                    —

                                    građane Unije koji borave u državi članici čiji su državljani ili građane Kabo Verdea koji borave u Kabo Verdeu.

                  Međutim, ako su potreba ili namjera u pogledu čestog ili redovitog putovanja jasno ograničene na kraći boravak, valjanost vize za višekratni ulazak ograničava se na taj boravak, osobito ako je

                        —

                        mandat, ako se radi o osobama obuhvaćenim točkom (a),

                        —

                        mandat stalnog člana službene delegacije, ako se radi o osobama obuhvaćenim točkom (b),

                        —

                        vrijeme provedeno u funkciji poslovnog čovjeka i predstavnika poduzeća, ako se radi o osobama obuhvaćenim točkom (c); ili

                        —

                        trajanje dozvola boravka izdanih građanima Kabo Verdea koji borave na državnom području države članice i građanima Unije koji borave u Kabo Verdeu, ako se radi o osobama obuhvaćenim točkom (d),

                  kraće od pet godina.”.

         Uzimajući u obzir profesionalni status tih kategorija osoba ili njihove obiteljske veze s građaninom Kabo Verdea ili Unije koji zakonito boravi na državnom području Kabo Verdea ili država članica, ili uzimajući u obzir srodnike građana Unije koji borave u državi članici čiji su državljani ili srodnike građana Kabo Verdea koji borave u Kabo Verdeu, opravdano je izdati im vizu za višekratni ulazak s rokom valjanosti od pet godina ili ograničenu na trajanje mandata ili zakonitog boravišta ako je riječ o razdoblju kraćem od pet godina.
         Za osobe koje su obuhvaćene člankom 4. stavkom 1. točkom (a) potrebno je izdati potvrdu o njihovu profesionalnom statusu i o trajanju njihova mandata.
         Ova se odredba neće primjenjivati na osobe koje su obuhvaćene člankom 4. stavkom 1. točkom (a) ako su one Sporazumom izuzete od zahtjevâ u pogledu viza, odnosno ako su imatelji diplomatskih ili službenih putovnica.
         Za osobe koje su obuhvaćene člankom 4. stavkom 1. točkom (b) mora se predočiti dokaz o njihovu trajnom statusu člana delegacije i o potrebi redovitog sudjelovanja na sastancima, savjetovanjima, pregovorima ili u programima razmjene.
         Za osobe koje su obuhvaćene člankom 4. stavkom 1. točkom (c) mora se predočiti dokaz o njihovu profesionalnom statusu i o trajanju njihovih aktivnosti.
         Za osobe koje su obuhvaćene člankom 4. stavkom 1. točkom (d) mora se predočiti dokaz o zakonitom boravištu pozivatelja.
         U slučajevima kada je potreba ili namjera u pogledu čestog ili redovitog putovanja jasno ograničena na kraće razdoblje, valjanost vize za višekratni ulazak ograničava se na duljinu tog razdoblja.
         Članak 4. stavak 2. Sporazuma glasi:

            „2.   Diplomatske misije i konzularni uredi država članica i Kabo Verdea izdaju vize za višekratni ulazak koje vrijede godinu dana sljedećim kategorijama građana, pod uvjetom da su tijekom protekle godine dobili barem jednu vizu i da su je iskoristili u skladu sa zakonima o ulasku i boravištu na državnom području dotične države:

                        (a)

                        predstavnicima organizacija civilnog društva koji redovito putuju u države članice ili Kabo Verde za potrebe stručnog osposobljavanja ili radi sudjelovanja na seminarima i konferencijama, uključujući u okviru programa razmjene;

                        (b)

                        osobama koje se bave slobodnim zanimanjem i koje sudjeluju na međunarodnim izložbama, konferencijama, simpozijima, seminarima ili drugim sličnim događajima, a koje redovito putuju u države članice ili Kabo Verde;

                        (c)

                        osobama koje sudjeluju u znanstvenim, kulturnim ili umjetničkim aktivnostima, uključujući programe sveučilišne i druge razmjene, a koje redovito putuju u države članice ili Kabo Verde;

                        (d)

                        sudionicima međunarodnih sportskih događaja i osobama koje ih prate u profesionalnom svojstvu;

                        (e)

                        novinarima i akreditiranim osobama koje ih prate u profesionalnom svojstvu;

                        (f)

                        učenicima, studentima i studentima poslijediplomskih studija i učiteljima u njihovoj pratnji, a koji putuju za potrebe studija ili stručnog osposobljavanja, uključujući programe razmjene i druge aktivnosti povezane sa školom;

                        (g)

                        predstavnicima vjerskih organizacija priznatih na Kabo Verdeu ili u državama članicama koji redovito putuju u države članice odnosno Kabo Verde;

                        (h)

                        redovitim posjetiteljima iz medicinskih razloga;

                        (i)

                        sudionicima službenih programa razmjene koje organiziraju gradovi prijatelji ili općinska tijela;

                        (j)

                        članovima službenih delegacija koji, na temelju službenog poziva upućenog Kabo Verdeu, državama članicama ili Uniji, redovito sudjeluju na sastancima, savjetovanjima, pregovorima ili programima razmjene i na događajima na državnom području država članica ili Kabo Verdea organiziranima na poticaj međuvladinih organizacija.

                  Međutim, ako su potreba ili namjera u pogledu čestog ili redovitog putovanja jasno ograničene na kraći boravak, valjanost vize za višekratni ulazak ograničava se na duljinu tog boravka.”.

         Vize za višekratni ulazak s rokom valjanosti od godinu dana izdat će se gore navedenim kategorijama podnositelja zahtjeva za vizu ako je podnositelj zahtjeva za vizu u protekloj godini (12 mjeseci) dobio barem jednu vizu i iskoristio je u skladu sa zakonima o ulasku i boravku države koju je posjetio (na primjer, osoba nije prekoračila dopušteni boravak) te ako postoje razlozi za traženje vize za višekratni ulazak.
         U slučajevima kada nije opravdano izdati vizu s rokom valjanosti od godinu dana (na primjer, ako je trajanje programa razmjene kraće od godine dana ili osoba ne treba putovati cijelu godinu), valjanost vize bit će kraća od godine dana, pod uvjetom da su ispunjeni ostali uvjeti za izdavanje vize.
         Članak 4. stavci 3. i 4. Sporazuma glase:

            „3.   Diplomatske misije i konzularni uredi država članica i Kabo Verdea izdaju vize za višekratni ulazak koje vrijede najmanje dvije, a najviše pet godina građanima koji potpadaju pod kategorije iz stavka 2. ovog članka, pod uvjetom da su tijekom dvije godine koje prethode podnošenju zahtjeva koristili jednogodišnju vizu za višekratni ulazak u skladu sa zakonima o ulasku i boravištu na državnom području države domaćina.
            Međutim, ako su potreba ili namjera u pogledu čestog ili redovitog putovanja jasno ograničene na kraći boravak, valjanost vize za višekratni ulazak ograničava se na duljinu tog boravka.
            4.   Ukupno trajanje boravka osoba iz stavaka 1. do 3. ovog članka ne prelazi 90 dana u razdoblju od 180 dana na državnom području država članica ili Kabo Verdea.”.

         Vize za višekratni ulazak s rokom valjanosti od dvije do pet godina izdat će se kategorijama podnositelja zahtjeva za vizu navedenima u članku 4. stavku 2., pod uvjetom da su tijekom protekle dvije godine (24 mjeseca) iskoristili vize za višekratni ulazak s rokom valjanosti od najmanje godinu dana u skladu sa zakonima o ulasku i boravku države ili država koje posjećuju i da su razlozi za traženje izdavanja vize za višekratni ulazak još uvijek valjani. Treba napomenuti da će se viza s rokom valjanosti od dvije do pet godina izdati samo ako su podnositelju zahtjeva za vizu tijekom protekle dvije godine izdane dvije vize s rokom valjanosti od najmanje godinu dana, i ako ih je iskoristio u skladu sa zakonima o ulasku i boravku države koju posjećuje. Diplomatske misije i konzularni uredi na temelju procjene svakog zahtjeva za vizu odlučuju o roku valjanosti tih viza (od dvije do pet godina).
         Ne postoji obveza izdavanja vize za višekratni ulazak ako podnositelj zahtjeva nije iskoristio prethodno izdanu vizu.
         2.2.2   Pristojba za izdavanje vize

         Članak 5. stavak 1. Sporazuma glasi:

            „1.   Ne dovodeći u pitanje odredbe stavka 2., države članice ili Kabo Verde ne naplaćuju pristojbe za izdavanje vize sljedećim kategorijama osoba:

                        (a)

                        članovima službenih delegacija koji, na temelju službenog poziva upućenog Kabo Verdeu, državama članicama ili Uniji, sudjeluju na sastancima, savjetovanjima, pregovorima ili službenim programima razmjene ili na događajima na državnom području države članice ili Kabo Verdea koje organiziraju međuvladine organizacije;

                        (b)

                        djeci mlađoj od 12 godina; (5)

                        (c)

                        učenicima, studentima, studentima poslijediplomskih studija i učiteljima u njihovoj pratnji koji putuju za potrebe studija ili izobrazbe;

                        (d)

                        istraživačima koji putuju za potrebe znanstvenog istraživanja;

                        (e)

                        osobama koje nisu starije od 25 godina i koje sudjeluju na seminarima, konferencijama ili sportskim, kulturnim ili obrazovnim aktivnostima koje organiziraju neprofitne organizacije.”.

         Navedene kategorije osoba u potpunosti su oslobođene od plaćanja pristojbe.
         Članak 16. stavak 6. i članak 16. stavak 7. prvi podstavak Zakonika o vizama glase:

            „6.   U pojedinačnim slučajevima, svota vizne pristojbe koja se naplaćuje, može se ne naplatiti ili umanjiti, ako to pridonosi promidžbi kulturnih ili sportskih interesa ili interesa u području vanjske politike, razvojne politike i drugim područjima važnog javnog interesa ili iz humanitarnih razloga.
            7.   Vizna se pristojba naplaćuje u eurima, u nacionalnoj valuti treće zemlje ili u valuti koja se uobičajeno koristi u trećoj zemlji u kojoj je podnesen zahtjev, te se ne vraća osim u slučajevima iz članka 18. stavka 2. i članka 19. stavka 3.” (tj. slučajevi neprihvatljivog zahtjeva ili slučajevi u kojima konzulat nije nadležan).

         Podnositelju zahtjeva iz Kabo Verdea, u skladu s člankom 16. stavkom 8. Zakonika o vizama, te građanima Unije, u skladu s Décret-Loi 27/2007 Kabo Verdea „izdaje se potvrda o uplaćenoj viznoj pristojbi.”
         Članak 5. stavak 2. Sporazuma glasi:

            „2.   Ako države članice ili Kabo Verde surađuju s vanjskim pružateljem usluga, mogu se naplatiti naknade za usluge. Naknada za usluge razmjerna je troškovima vanjskog pružatelja usluga u obavljanju njegovih zadaća i ne premašuje iznos od 30 EUR. Kabo Verde i jedna ili više dotičnih država članica zadržavaju mogućnost da svi podnositelji zahtjeva podnesu svoje zahtjeve izravno kod svojih konzulata.”.

         Kategorije osoba izuzete od plaćanja pristojbe za izdavanje vize moraju platiti naknadu za usluge u slučaju da država članica surađuje s vanjskim pružateljem usluga.
         Trenutačno ni jedna država članica nema dogovor o izdvajanju usluga s vanjskim pružateljima usluga u Kabo Verdeu.
         2.2.3   Imatelji diplomatskih i službenih putovnica

         Članak 8. Sporazuma glasi:

            „1.   Građani Kabo Verdea ili država članica koji su imatelji važeće diplomatske ili službene putovnice mogu bez viza ulaziti, napuštati i prelaziti preko državnih područja država članica ili Kabo Verdea.
            2.   Građani iz stavka 1. ovog članka mogu boraviti na državnim područjima država članica ili Kabo Verdea u razdoblju koje ne prelazi 90 dana u vremenu od 180 dana.”.

         Postupci koji se odnose na upućivanje diplomata u države članice nisu obuhvaćeni Sporazumom. Primjenjuje se uobičajeni postupak akreditacije.
         U Zajedničkoj izjavi priloženoj Sporazumu stranke su se suglasile da svaka od njih može tražiti djelomičnu suspenziju Sporazuma, a posebno članka 8., ako njegova provedba dovodi do toga da druga stranka počini zloupotrebu ili do ugrožavanja javne sigurnosti. Djelomična suspenzija Sporazuma mora se provoditi u skladu s postupkom navedenim u članku 12. stavku 5.
         Ako dođe do suspenzije provedbe članka 8., stranke će pokrenuti savjetovanje u okviru Zajedničkog odbora u cilju rješavanja problema koji su doveli do suspenzije.
         Stranke su se dogovorile da će prioritet biti osigurati visoku razinu sigurnosti diplomatskih i službenih putovnica, posebno uvođenjem biometrijskih identifikatora. Na razini Unije to će se osigurati u skladu sa zahtjevima utvrđenima u Uredbi Vijeća (EZ) br. 2252/2004 (6).
         III.   SURADNJA U POGLEDU SIGURNOSTI ISPRAVA
         U Zajedničkoj izjavi priloženoj Sporazumu stranke su se suglasile da bi Zajednički odbor trebao ocijeniti utjecaj razine sigurnosti odgovarajućih putnih isprava na funkcioniranje Sporazuma. U tu svrhu, stranke su se obvezale redovito uzajamno izvješćivati o mjerama poduzetima u cilju sprječavanja multipliciranja putnih isprava, o razvoju tehničkih aspekata sigurnosti putnih isprava, kao i o postupku provjeravanja identiteta prilikom njihova izdavanja.
         IV.   STATISTIČKI PODACI
         Kako bi se Zajedničkom odboru omogućilo učinkovito praćenje provedbe Sporazuma, diplomatske misije i konzularni uredi Kabo Verdea i država članica moraju Komisiji svakih šest mjeseci dostavljati statističke podatke, ako je to moguće, razvrstane po mjesecima, o:

                     —

                     broju izdanih viza za višekratni ulazak,

                     —

                     rokovima valjanosti izdanih viza za višekratni ulazak;

                     —

                     broju viza izdanih bez plaćanja pristojbe za različite kategorije osobao buhvaćene Sporazumom.

            (1)  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.).

            (2)  Uredba (EZ) br. 810/2009 Europskog parlamenta i Vijeća od 13. srpnja 2009. o uspostavi Zakonika Zajednice o vizama (Zakonik o vizama) (SL L 243, 15.9.2009., str. 1.).

            (3)  Uredba (EZ) br. 562/2006 Europskog parlamenta i Vijeća od 15. ožujka 2006. o Zakoniku Zajednice o pravilima kojima se uređuje kretanje osoba preko granica (Zakonik o schengenskim granicama) (SL L 105, 13.4.2006., str. 1.).

            (4)  SL L 239, 22.9.2000., str. 19.

            (5)
         Napomena: Kako bi se iskoristilo pravo na oslobađanje od plaćanja pristojbe za ovu kategoriju, podnositelji zahtjeva za vizu moraju priložiti dokaze o dobi.

            (6)  Uredba Vijeća (EZ) br. 2252/2004 od 13. prosinca 2004. o standardima za sigurnosna obilježja i biometrijske podatke u putovnicama i putnim ispravama koje izdaju države članice (SL L 385, 29.12.2004., str. 1.).


title: 2007/566/EZ: Odluka Vijeća od 23. srpnja 2007. o potpisivanju i privremenoj primjeni Sporazuma o sudjelovanju Republike Bugarske i Rumunjske u Europskom gospodarskom prostoru te četiri povezana sporazuma

text:
               11/Sv. 121

               HR

               Službeni list Europske unije

               236

         32007D0566

               L 221/1

               SLUŽBENI LIST EUROPSKE UNIJE

         ODLUKA VIJEĆA
   od 23. srpnja 2007.
   o potpisivanju i privremenoj primjeni Sporazuma o sudjelovanju Republike Bugarske i Rumunjske u Europskom gospodarskom prostoru te četiri povezana sporazuma
   (2007/566/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310., u vezi s drugom rečenicom prvog podstavka drugog stavka članka 300.,
   uzimajući u obzir prijedlog Komisije,
   budući da:

               (1)

               Nakon njihova pristupanja Europskoj uniji (države podnositeljice zahtjeva za članstvo u EGP-u), Republika Bugarska i Rumunjska podnijele su zahtjev da postanu ugovorne stranke Sporazuma o Europskom gospodarskom prostoru (Sporazum o EGP-u) sukladno njegovu članku 128.

               (2)

               S tim ciljem je Komisija u ime Europske zajednice i njezinih država članica, s Islandom, Kneževinom Lihtenštajnom, Kraljevinom Norveškom i državama podnositeljicama zahtjeva za pristupanje EGP-u vodila pregovore o Sporazumu o sudjelovanju Republike Bugarske i Rumunjske u Europskom gospodarskom prostoru i četiri povezana sporazuma, i to o:

                           i.

                           Sporazumu u obliku razmjene pisama između Europske zajednice i Kraljevine Norveške o programu suradnje za gospodarski rast i održivi razvoj u Bugarskoj;

                           ii.

                           Sporazumu u obliku razmjene pisama između Europske zajednice i Kraljevine Norveške o programu suradnje za gospodarski rast i održivi razvoj u Rumunjskoj;

                           iii.

                           Dodatnom protokolu uz Sporazum između Europske ekonomske zajednice i Islanda nakon pristupanja Republike Bugarske i Rumunjske Europskoj uniji; te

                           iv.

                           Dodatnom protokolu uz Sporazum između Europske ekonomske zajednice i Kraljevine Norveške nakon pristupanja Republike Bugarske i Rumunjske Europskoj uniji.

               (3)

               Pregovori su završeni 29. ožujka 2007.

               (4)

               Sporazum treba potpisati u ime Europske zajednice, podložno njegovu mogućem kasnijem sklapanju.

               (5)

               Do dovršetka postupaka za njihovo stupanje na snagu te kako bi se održavalo dobro funkcioniranje unutarnjeg tržišta u Europskom gospodarskom prostoru, spomenute sporazume treba primjenjivati privremeno, sukladno sporazumima u obliku razmjene pisama između Europske zajednice i Islanda, Kneževine Lihtenštajna i Kraljevine Norveške,

         ODLUČILO JE:
   Članak 1.
   Ovime se ovlašćuje predsjednik Vijeća odrediti osobu(-e) ovlaštenu(-e) za potpisivanje, u ime Europske zajednice, sljedećih sporazuma, podložno njihovu kasnijem sklapanju:

               —

               Sporazum o sudjelovanju Republike Bugarske i Rumunjske u Europskom gospodarskom prostoru,

               —

               Sporazum u obliku razmjene pisama između Europske zajednice i Kraljevine Norveške o programu suradnje za gospodarski rast i održivi razvoj u Bugarskoj,

               —

               Sporazum u obliku razmjene pisama između Europske zajednice i Kraljevine Norveške o programu suradnje za gospodarski rast i održivi razvoj u Rumunjskoj,

               —

               Dodatni protokol uz Sporazumu između Europske ekonomske zajednice i Islanda nakon pristupanja Republike Bugarske i Rumunjske Europskoj uniji,

               —

               Dodatni protokol uz Sporazum između Europske ekonomske zajednice i Kraljevine Norveške nakon pristupanja Republike Bugarske i Rumunjske Europskoj uniji.

         Članak 2.
   Ovime se ovlašćuje predsjednik Vijeća odrediti osobu(-e) ovlaštenu(-e) za potpisivanje, u ime Europske zajednice, Sporazuma u obliku razmjene pisama između Europske zajednice i Islanda, Kneževine Lihtenštajna i Norveške, o privremenoj primjeni Sporazuma o sudjelovanju Republike Bugarske i Rumunjske u Europskom gospodarskom prostoru te četiri povezana sporazuma. Do njihova stupanja na snagu, spomenute sporazume treba primjenjivati privremeno od prvoga dana prvog mjeseca nakon dana posljednje razmjene pisama.
   Međutim, odredbe Dodatnog protokola uz Sporazum između Europske ekonomske zajednice i Islanda nakon pristupanja Republike Bugarske i Rumunjske Europskoj uniji te Dodatnog protokola uz Sporazum između Europske ekonomske zajednice i Kraljevine Norveške nakon pristupanja Republike Bugarske i Rumunjske Europskoj uniji koje se odnose na nove i prilagođene carinske kvote koje vrijede za uvoz u Zajednicu određene ribe i proizvoda ribarstva iz Islanda i Norveške treba primjenjivati privremeno od prvog dana drugog mjeseca nakon dana posljednje razmjene pisama.
   Članak 3.
   Tekst Sporazuma o sudjelovanju Republike Bugarske i Rumunjske u Europskom gospodarskom prostoru i četiri povezana sporazuma, kao i Sporazuma u obliku razmjene pisama o njihovoj privremenoj primjeni, priložen je ovoj Odluci.

      Sastavljeno u Bruxellesu 23. srpnja 2007.

            Za Vijeće

            Predsjednik

         L. AMADO


title: 2006/198/EZ: Odluka Komisije od 2. veljače 2006. o odobravanju u ime Europske zajednice izmjena priloga Sporazumu između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla (priopćena pod brojem dokumenta C(2006) 81)Tekst značajan za EGP

text:
               03/Sv. 041

               HR

               Službeni list Europske unije

               196

         32006D0198

               L 071/11

               SLUŽBENI LIST EUROPSKE UNIJE

               02.02.2006.

         ODLUKA KOMISIJE
   od 2. veljače 2006.
   o odobravanju u ime Europske zajednice izmjena priloga Sporazumu između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla
   (priopćena pod brojem dokumenta C(2006) 81)
   (Tekst značajan za EGP)
   (2006/198/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 98/258/EZ od 16. ožujka 1998. o sklapanju Sporazuma između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla (1), a posebno treći stavak njezinog članka 4.,
   budući da:

               (1)

               Zajednički upravni odbor za Sporazum (Odbor) na svojem zasjedanju 27. listopada 2005. izdao je preporuku o određivanju istovrijednosti za proizvode ribarstva. Posljedično toj preporuci primjereno je izmijeniti Prilog V. Sporazumu.

               (2)

               Tu izmjenu treba odobriti Zajednica.

               (3)

               Mjere predviđene u ovoj Odluci u skladu su s mišljenjem Stalnog veterinarskog odbora za prehrambeni lanac i zdravlje životinja,

         ODLUČILA JE:
   Članak 1.
   Sukladno preporuci Zajedničkog upravnog odbora uspostavljenog na temelju članka 14. Sporazuma između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja, izmjene Priloga V. navedenom Sporazumu ovom Odlukom odobrava Europska zajednica. Tekst sporazuma u obliku razmjene pisama, uključujući izmjene Priloga V. Sporazumu, priložen je ovoj Odluci.
   Članak 2.
   Ravnatelj Opće uprave za zaštitu zdravlja i potrošača ovom se Odlukom ovlašćuje za potpisivanje sporazuma u obliku razmjene pisama čime obvezuje Zajednicu.
   Članak 3.
   Ova se Odluka primjenjuje od prvog dana mjeseca nakon mjeseca u kojem Sjedinjene Američke Države pisano obavijeste Zajednicu da su dovršene njezine unutarnje procedure za odobrenje izmjena koje se spominju u članku 1.

      Sastavljeno u Bruxellesu 2. veljače 2006.

            Za Komisiju

         Markos KYPRIANOU

            Član Komisije

      (1)  SL L 118, 21.4.1998., str. 1.


title: Odluka Vijeća (EU) 2017/938 od 23. rujna 2013. o potpisivanju, u ime Europske unije, Minamatske konvencije o živi

text:
               2.6.2017

               HR

               Službeni list Europske unije

               L 142/2

         ODLUKA VIJEĆA (EU) 2017/938
   od 23. rujna 2013.
   o potpisivanju, u ime Europske unije, Minamatske konvencije o živi
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Živa i njezini spojevi visokotoksični su za ljudsko zdravlje ljudi i zdravlje životinja i biljaka. Unutar Unije, živa i njezini spojevi podliježu zakonodavstvu čiji je cilj zaštita ljudskog zdravlja i okoliša.

               (2)

               Godine 2009. Upravno vijeće Programa Ujedinjenih naroda za okoliš (UNEP) zatražilo je od izvršnog direktora UNEP-a da sazove međuvladin pregovarački odbor čija je zadaća pripremiti globalni pravno obvezujući instrument o živi, s ciljem dovršetka svog rada prije dvadeset sedme redovne sjednice Upravnog vijeća u 2013.

               (3)

               U prosincu 2010. Vijeće je ovlastilo Komisiju da sudjeluje, u ime Unije, u pogledu pitanja koja spadaju u nadležnost Unije te u vezi s kojima je Unija donijela pravila, u pregovorima o globalnom pravno obvezujućem instrumentu o živi, u skladu s pregovaračkim smjernicama određenim u dopuni tom ovlaštenju.

               (4)

               Pregovarački postupak uspješno je zaključen na petoj sjednici međuvladinog pregovaračkog odbora održanoj u Ženevi od 13. do 18. siječnja 2013.

               (5)

               Unija je bila ključni akter u pregovorima te je preuzela aktivnu ulogu u rezultatima, što ne prelazi granice pregovaračkih smjernica upućenih Komisiji.

               (6)

               Na svojoj 3233. sjednici 21. ožujka 2013. Vijeće je pozdravilo rezultate pregovaračkog postupka.

               (7)

               Globalni, pravno obvezujući instrument o živi bit će otvoren za potpisivanje na diplomatskoj konferenciji u Kumamotu (Japan) od 7. do 11. listopada 2013., pod nazivom Minamatska konvencija o živi.

               (8)

               Stoga bi Minamatsku konvenciju o živi trebalo potpisati,

         DONIJELO JE OVU ODLUKU:
   Članak 1.
   Odobrava se, u ime Unije, potpisivanje Minamatske konvencije o živi, podložno sklapanju spomenute Konvencije (1).
   Članak 2.
   Predsjednik Vijeća se ovlašćuje odrediti osobu(-e) ovlaštenu(-e) potpisati Konvenciju u ime Unije.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 23. rujna 2013.

            Za Vijeće

            Predsjednik

         V. JUKNA

      (1)  Tekst Konvencije bit će objavljen zajedno s odlukom o njezinu sklapanju.


title: Odluka (EU, Euratom) 2016/485 predstavnika vlada država članica od 23. ožujka 2016. o imenovanju sudaca Općeg suda

text:
               2.4.2016

               HR

               Službeni list Europske unije

               L 87/33

         ODLUKA (EU, Euratom) 2016/485 PREDSTAVNIKA VLADA DRŽAVA ČLANICA
   od 23. ožujka 2016.
   o imenovanju sudaca Općeg suda
   PREDSTAVNICI VLADA DRŽAVA ČLANICA EUROPSKE UNIJE,
   uzimajući u obzir Ugovor o Europskoj uniji, a posebno njegov članak 19.,
   uzimajući u obzir Ugovor o funkcioniranju Europske unije, a posebno njegove članke 254. i 255.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   budući da:

               (1)

               Mandati četrnaestero sudaca Općeg suda istječu 31. kolovoza 2016. Trebalo bi provesti imenovanja za razdoblje od 1. rujna 2016. do 31. kolovoza 2022.

               (2)

               Predloženo je da se g. Stenu FRIMODTU NIELSENU, g. Dimitriosu GRATSIASU, g. Marcu JAEGERU, g. Viktoru KREUSCHITZU, g. Savvasu S. PAPASAVVASU i g. Marcu VAN DER WOUDEU produlji mandat.

               (3)

               Osim toga, gđa Krystyna KOWALIK-BAŃCZYK i g. Paul NIHOUL predloženi su kao kandidati za mjesta sudaca Općeg suda.

               (4)

               Odbor osnovan u skladu s člankom 255. Ugovora o funkcioniranju Europske unije dao je mišljenje o prikladnosti g. Stena FRIMODTA NIELSENA, g. Dimitriosa GRATSIASA, g. Marca JAEGERA, gđe Krystyne KOWALIK-BAŃCZYK, g. Viktora KREUSCHITZA, g. Paula NIHOULA, g. Savvasa S. PAPASAVVASA i g. Marca VAN DER WOUDEA za obnašanje dužnosti sudaca Općeg suda,

         DONIJELI SU OVU ODLUKU:
   Članak 1.
   Sucima Općeg suda za razdoblje od 1. rujna 2016. do 31. kolovoza 2022. imenuju se:

               —

               g. Sten FRIMODT NIELSEN,

               —

               g. Dimitrios GRATSIAS,

               —

               g. Marc JAEGER,

               —

               gđa Krystyna KOWALIK-BAŃCZYK,

               —

               g. Viktor KREUSCHITZ,

               —

               g. Paul NIHOUL,

               —

               g. Savvas S. PAPASAVVAS,

               —

               g. Marc VAN DER WOUDE.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 23. ožujka 2016.

            Predsjednik

         P. DE GOOIJER


title: Odluka Vijeća (EU) 2015/1030 od 7. svibnja 2015. o potpisivanju, u ime Europske unije, i privremenoj primjeni Sporazuma između Europske unije i Demokratske Republike Timor-Lestea o izuzeću od obveze posjedovanja vize za kratkotrajni boravak

text:
               3.7.2015

               HR

               Službeni list Europske unije

               L 173/1

         ODLUKA VIJEĆA (EU) 2015/1030
   od 7. svibnja 2015.
   o potpisivanju, u ime Europske unije, i privremenoj primjeni Sporazuma između Europske unije i Demokratske Republike Timor-Lestea o izuzeću od obveze posjedovanja vize za kratkotrajni boravak
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Uredbom (EU) br. 509/2014 Europskog parlamenta i Vijeća (1) upućivanje na Demokratsku Republiku Timor-Leste prebačeno je iz Priloga I. u Prilog II. Uredbi Vijeća (EZ) br. 539/2001 (2).

               (2)

               Uz to upućivanje na Demokratsku Republiku Timor-Leste priložena je bilješka u kojoj se navodi da se izuzeće od obveze posjedovanja vize primjenjuje od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom.

               (3)

               Vijeće je 9. listopada 2014. donijelo odluku kojom ovlašćuje Komisiju za otvaranje pregovora s Demokratskom Republikom Timor-Lesteom o sklapanju sporazuma između Europske unije i Demokratske Republike Timor-Lestea o izuzeću od obveze posjedovanja vize za kratkotrajni boravak („Sporazum”).

               (4)

               Pregovori o Sporazumu otvoreni su 19. studenoga 2014. te su uspješno zaključeni njegovim parafiranjem, putem razmjene pisama, 15. prosinca 2014.

               (5)

               Sporazum bi trebalo potpisati, a izjave priložene Sporazumu trebalo bi odobriti u ime Unije. Sporazum bi se trebao primjenjivati privremeno od dana njegova potpisivanja, do završetka postupaka potrebnih za njegovo formalno sklapanje.

               (6)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (7)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Sporazuma između Europske unije i Demokratske Republike Timor-Lestea o izuzeću od obveze posjedovanja vize za kratkotrajni boravak („Sporazum”), podložno sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Izjave priložene ovoj Odluci odobravaju se u ime Unije.
   Članak 3.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 4.
   Sporazum se privremeno primjenjuje od dana njegova potpisivanja (5), do završetka postupaka potrebnih za njegovo sklapanje.
   Članak 5.
   Ova Odluka stupa na snagu na dan donošenja.

      Sastavljeno u Bruxellesu 7. svibnja 2015.

            Za Vijeće

            Predsjednik

         E. RINKĒVIČS

      (1)  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.).

      (2)  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.).

      (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).

      (5)  Glavno tajništvo Vijeća objavit će datum potpisivanja Sporazuma u Službenom listu Europske unije.


title: Odluka Vijeća 2010/686/ZVSP od 13. rujna 2010. o potpisivanju i sklapanju Sporazuma između Europske unije i Islamske Republike Afganistana o statusu Policijske misije Europske unije u Afganistanu (EUPOL AFGANISTAN)

text:
               18/Sv. 005

               HR

               Službeni list Europske unije

               198

         32010D0686

               L 294/1

               SLUŽBENI LIST EUROPSKE UNIJE

               13.09.2010.

      ODLUKA VIJEĆA 2010/686/ZVSP
   od 13. rujna 2010.
   o potpisivanju i sklapanju Sporazuma između Europske unije i Islamske Republike Afganistana o statusu Policijske misije Europske unije u Afganistanu (EUPOL AFGANISTAN)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 37., i Ugovor o funkcioniranju Europske unije, a posebno njegov čanak 218. stavak 5. i prvi podstavak članka 218. stavka 6.,
   uzimajući u obzir prijedlog Visokog predstavnika Unije za vanjske poslove i sigurnosnu politiku (dalje u tekstu Visoki predstavnik),
   budući da:

               (1)

               Završeni su pregovori u okviru ovlasti Visokog predstavnika oko Sporazuma između Europske unije i Islamske Republike Afganistana o statusu Policijske misije Europske u Afganistanu (EUPOL AFGANISTAN) (dalje u tekstu „Sporazum”).

               (2)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Islamske Republike Afganistana o statusu Policijske misije Europske unije u Afganistanu (EUPOL AFGANISTAN) odobrava se u ime Unije.
   Tekst Sporazuma priložen je ovoj Odluci.
   Članak 2.
   Ovlašćuje se predsjednik Vijeća imenovati osobu (osobe) opunomoćenu (opunomoćene) za potpisivanje Sporazuma kako bi on obvezivao Uniju.
   Članak 3.
   Ova Odluka stupa na snagu na datum donošenja.

      Sastavljeno u Luxembourgu 13. rujna 2010.

            Za Vijeće

            Predsjednik

         S. VANACKERE


title: Odluka (EU) 2017/1198 Europske središnje banke od 27. lipnja 2017. o podnošenju izvješća nacionalnih nadležnih tijela o planovima financiranja kreditnih institucija Europskoj središnjoj banci (ESB/2017/21)

text:
               5.7.2017

               HR

               Službeni list Europske unije

               L 172/32

         ODLUKA (EU) 2017/1198 EUROPSKE SREDIŠNJE BANKE
   od 27. lipnja 2017.
   o podnošenju izvješća nacionalnih nadležnih tijela o planovima financiranja kreditnih institucija Europskoj središnjoj banci (ESB/2017/21)
   UPRAVNO VIJEĆE EUROPSKE SREDIŠNJE BANKE,
   Uzimajući u obzir Ugovor o funkcioniranju Europske unije,
   Uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 6. stavak 2.,
   Uzimajući u obzir Uredbu (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (2), a posebno njezin članak 21.,
   Uzimajući u obzir prijedlog Nadzornog odbora,
   Budući da:

               (1)

               Europsko nadzorno tijelo za bankarstvo (EBA) je 19. lipnja 2014. donijelo Smjernice o usklađenim definicijama i obrascima za planove financiranja kreditnih institucija prema Preporuci A4 (ESRB/2012/2) (3) (dalje u tekstu „Smjernice EBA-e”). Smjernice EBA-e nastoje uspostaviti dosljedne, učinkovite i djelotvorne nadzorne prakse usklađivanjem obrazaca i definicija kako bi se olakšalo izvješćivanje o planovima financiranja kreditnih institucija.

               (2)

               Smjernice EBA-e upućene su nadležnim tijelima, prema definiciji iz članka 4., stavka 2. Uredbe (EU) br. 1093/2010 Europskog parlamenta i Vijeća (4), i institucijama koje podnose izvješća o planovima financiranja svojim nadležnim tijelima u skladu s nacionalnim provedbenim okvirom Preporuke ESRB/2012/2 Europskog odbora za sistemske rizike (5).

               (3)

               Isključivo u svrhu provođenja zadaća koje se ESB-u dodjeljuju člankom 4. stavcima 1. i 2. i člankom 5. stavkom 2. Uredbe (EU) br. 1024/2013, Europska središnja banka (ESB) smatra se, prema potrebi, nadležnim tijelom ili imenovanim tijelom u državama članicama sudionicama, kako je utvrđeno pravom Unije. Stoga je ESB adresat Smjernica EBA-e u pogledu kreditnih institucija koje su određene kao značajne u skladu s Uredbom (EU) br. 1024/2013.

               (4)

               Kako bi udovoljila Smjernicama EBA-e, ESB treba osigurati da značajne kreditne institucije podnose izvješća o svojim planovima financiranja u skladu s usklađenim obrascima i definicijama iz obrasca plana financiranja priloženog Smjernicama EBA-e.

               (5)

               U skladu s člankom 6. stavkom 2. Uredbe (EU) br. 1024/2013 i člankom 21. Uredbe (EU) br. 468/2014 (ESB/2014/17), ne dovodeći u pitanje ovlasti ESB-a da izravno zaprima informacije o kojima izvješćuju kreditne institucije, ili da trajno ima izravan pristup tim informacijama, nacionalna nadležna tijela posebno će dostaviti ESB-u sve informacije nužne za provođenje zadaća koje su ESB-u dodijeljene Uredbom (EU) br. 1024/2013.

               (6)

               Budući da su informacije o planovima financiranja nužne za mikro i makrobonitetne svrhe, ESB je odlučio zahtijevati od nacionalnih nadležnih tijela da dostavljaju planove financiranja kreditnih institucija.

               (7)

               Način na koji nacionalna nadležna tijela dostavljaju planove financiranja ESB-u treba pobliže odrediti. Naročito je potrebno dodatno utvrditi oblik, učestalost i vrijeme podnošenja tih informacija, kao i pojedinosti provjera kvalitete koje nacionalna nadležna tijela obavljaju prije dostavljanja informacija ESB-u,

         DONIJELO JE OVU ODLUKU:
   Članak 1.
   Područje primjene
   Ova Odluka zahtjeva od nacionalnih nadležnih tijela da ESB-u dostavljaju planove financiranja određenih značajnih i manje značajnih kreditnih institucija i utvrđuje postupke koji se odnose na podnošenje takvih planova financiranja ESB-u.
   Članak 2.
   Definicije
   Za potrebe ove Odluke, primjenjuju se definicije sadržane u Uredbi (EU) br. 468/2014 (ESB/2014/17), zajedno sa sljedećim definicijama.

               (1)

               „značajna kreditna institucija” znači kreditna institucija koja ima status značajnog nadziranog subjekta u skladu s Uredbom (EU) br. 468/2014 (ESB/2014/17); i

               (2)

               „manje značajna kreditna institucija” znači kreditna institucija koja nema status značajnog nadziranog subjekta u skladu s Uredbom (EU) br. 468/2014 (ESB/2014/17).

         Članak 3.
   Zahtjevi za izvješćivanje o planovima financiranja
   1.   Nacionalna nadležna tijela dostavljat će ESB-u planove financiranja koji su usklađeni sa Smjernicama EBA-e za sljedeće kreditne institucije osnovane u njihovim državama članicama sudionicama:

               (a)

               značajne kreditne institucije na najvišoj razini konsolidacije u državama članicama sudionicama na konsolidiranoj osnovi;

               (b)

               značajne kreditne institucije koji nisu dio nadzirane grupe na pojedinačnoj osnovi;

               (c)

               manje značajne institucije u odnosu na koje je odgovarajuće nacionalno nadležno tijelo obvezno izvijestiti EBA-u o odgovarajućim planovima financiranja u skladu s Odlukom EBA/DC/2015/130 Europskog nadzornog tijela za bankarstvo (6) na konsolidiranoj osnovi ili na pojedinačnoj osnovi ako te institucije nisu dio nadzirane grupe.

         2.   Nacionalna nadležna tijela koja prikupljaju planove financiranja značajnih kreditnih institucija koje nisu navedene u točkama (a) i (b) stavka 1. dužna su dostaviti ESB-u te planove financiranja ako su usklađeni sa Smjernicama EBA-e.
   3.   Planovi financiranja bit će podneseni ESB-u u skladu s usklađenim obrascima i definicijama iz obrasca plana financiranja priloženog Smjernicama EBA-e. Planovi financiranja moraju imati referentni datum od 31. prosinca prethodne godine.
   Članak 4.
   Datumi za dostavu podataka
   1.   Nacionalna nadležna tijela dužna su dostavljati podatke ESB-u o značajnim kreditnim institucijama koje su navedene u članku 3. stavku 1. točkama (a) i (b) do 10. radnog dana koji slijedi nakon datuma određenog za dostavu podataka u stavku 8. Smjernica EBA-e.
   2.   Nacionalna nadležna tijela dužna su dostavljati ESB-u planove financiranja kreditnih institucija koje su navedene u članku 3. stavku 1. točki (c) i članku 3. stavku 2. do 12.00 sati po srednjoeuropskom vremenu (SEV) na onaj datum do kojeg nacionalna nadležna tijela moraju dostaviti planove financiranja EBA-i prema stavku 8. Smjernica EBA-e.
   Članak 5.
   Provjere kvalitete podataka
   1.   Nacionalna nadležna tijela prate i osiguravaju kvalitetu i pouzdanost podataka koji se stavljaju na raspolaganje ESB-u. Nacionalna nadležna tijela dužna su primjenjivati pravila provjere valjanosti koje EBA uspostavlja i održava, te su dužna primjenjivati dodatne kontrole kvalitete podataka koje je utvrdio ESB u suradnji s nacionalnim nadležnim tijelima.
   2.   Nastavno na postupanje u skladu s pravilima provjere valjanosti i kontrole kvalitete, podaci se moraju dostavljati u skladu sa sljedećim dodatnim minimalnom standardima za točnost:

               (a)

               nacionalna nadležna tijela dužna su, kada je potrebno, dostavljati informacije o kretanjima na koja upućuju dostavljeni podaci; i

               (b)

               informacije moraju biti potpune: postojeće praznine moraju biti potvrđene, pojašnjene ESB-u i kada je potrebno, popunjene bez nepotrebne odgode.

         Članak 6.
   Kvalitativne informacije
   1.   Nacionalna nadležna tijela dužna su bez nepotrebne odgode dostavljati ESB-u, odgovarajuća objašnjenja u slučaju da se kvaliteta podataka za određenu tablicu u klasifikaciji ne može zajamčiti.
   2.   Pored toga, nacionalna nadležna tijela dužna su izvješćivati ESB o razlozima za sve značajne dostavljene revizije.
   Članak 7.
   Određivanje formata prijenosa
   1.   Nacionalna nadležna tijela dužna su dostavljati podatke utvrđene u ovoj Odluci pomoću klasifikacije eXtensible Business Reporting Language kako bi osigurala jedinstveni tehnički format za razmjenu podataka u vezi sa Smjernicama EBA-e.
   2.   Nadzirani subjekti utvrđuju se u odgovarajućem prijenosu uporabom identifikatora pravnih osoba.
   Članak 8.
   Prvi referentni datumi izvješćivanja
   Prvi referentni datum za izvješćivanje u skladu s člankom 3. jest 31. prosinca 2017.
   Članak 9.
   Stupanje na snagu
   Ova Odluka stupa na snagu na dan kada su o njoj obaviješteni adresati.
   Članak 10.
   Adresati
   Ova je odluka upućena nacionalnim nadležnim tijelima država članica sudionica.

      Sastavljeno u Frankfurtu na Majni 27. lipnja 2017.

            Predsjednik ESB-a

         Mario DRAGHI

      (1)  SL L 287, 29.10.2013., str. 63.

      (2)  SL L 141, 14.5.2014., str. 1.

      (3)  EBA/GL/2014/04.

      (4)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo) kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).

      (5)  Preporuka ESRB/2012/2 Europskog odbora za sistemske rizike od 20. prosinca 2012. o financiranju kreditnih institucija (SL C 119., 25.4.2013., str. 1.).

      (6)  Odluka EBA/DC/2015/130 Europskog nadzornog tijela za bankarstvo od 23. rujna 2015. o izvješćivanju EBA-e od strane nadležnih tijela.


title: : Odluka Izvršnog odbora od 28. travnja 1999. o schengenskoj pravnoj stečevini koja se odnosi na telekomunikacije (SCH/Com-ex (99)6)

text:
               19/Sv. 009

               HR

               Službeni list Europske unije

               156

         41999D0006

               L 239/409

               SLUŽBENI LIST EUROPSKE UNIJE

               28.04.1999.

         ODLUKA IZVRŠNOG ODBORA
   od 28. travnja 1999.
   o schengenskoj pravnoj stečevini koja se odnosi na telekomunikacije
   (SCH/Com-ex (99)6)
   IZVRŠNI ODBOR,
   uzimajući u obzir članak 132. Konvencije o provedbi Schengenskog sporazuma,
   uzimajući u obzir članak 44. spomenute Konvencije,
   ODLUČIO JE:
   Ovim se potvrđuju taktični i tehnički zahtjevi za budući prekogranični digitalni radijski sustav za policiju i carinske službe u schengenskim državama koji su definirani u skladu s ovlaštenjem sukladnom članku 44., pravilima za proizvodnju i provođenje jedinstvenim algoritmima šifriranja, i ostalim sporazumima sklopljenim unutar Podskupine za telekomunikacije, kao što je navedeno u sljedećih devet dokumenata.

               1.

               SCH/I-telecom (92)21 Rev. 2 (1) od 12. lipnja 1992.

                           „Utvrđivanje potreba za telekomunikacijskom opremom policijskih i carinskih službi.”

               2.

               SCH/I-telecom (95)18 (1) od 8. lipnja 1995.

                           „Digitalni radiokomunikacijski sustavi za zaštitarska društva (taktični i operativni zahtjevi)”

               3.

               SCH/I-telecom (96)44 Rev. 5 (1) od 14. studenoga 1997.

                           „Zahtjevi za terminalima i njihovim korisničkim sučeljima budućim digitalnim glavnim kanalima radijskih sustava schengenskih država”

               4.

               SCH/I-telecom (95)33 Rev. 2 (1) od 6. prosinca 1995.

                           „Zahtjev prema ETSI-u za studiju o europskim normama koje ispunjavaju schengenske funkcionalne zahtjeve”

               5.

               SCH/I-telecom (95)35 (1) od 21. studenoga 1995.

                           „Schengenski komunikacijski zahtjevi i TETRA standard”

               6.

               SCH/I-telecom-crypto (95)37 Rev. 4 (1) od 8. srpnja 1996.

                           „Digitalna radiokomunikacijska mreža za organizacije zadužene za sigurnost (zahtjevi sigurnosti)”

               7.

               SCH/I-telecom-crypto (97)7 Rev. 5 (1) od 24. veljače 1998.

                           „Sporazum o korištenju i nadzoru schengenskih algoritama”

               8.

               SCH/I-telecom-crypto (97)10 Rev.2 (2) od 24. veljače 1998.

                           „Kriteriji za proizvodnju schengenskih specifičnih algoritama”

               9.

               SCH/I (98)17 Rev. 4 (1) od 26. svibnja 1998.

                           „Dopuna ovlaštenju Podskupine za telekomunikacije da ispita aspekte interoperabilnosti različitih digitalnih radiokomunikacijskih sustava”

      Luxembourg, 28. travnja 1999.

            Predsjedatelj

         C. H. SCHAPPER

      (1)  Ograničen dokument.

      (2)  Ograničen dokument.


title: 2013/619/EU: Odluka Europskog parlamenta od 17. travnja 2013. o zaključenju poslovnih knjiga zajedničkog poduzeća ENIAC za financijsku godinu 2011.

text:
               16.11.2013

               HR

               Službeni list Europske unije

               L 308/85

         ODLUKA EUROPSKOG PARLAMENTA
   od 17. travnja 2013.
   o zaključenju poslovnih knjiga zajedničkog poduzeća ENIAC za financijsku godinu 2011.
   (2013/619/EU)
   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.